Universis presentes litteras inspecturis, A., abbas, et prior Sancti-Petri Autissiod., in Domino salutem. Noverit universitas vestra, quod, cum causa verteretur coram nobis, auctoritate apostolica, inter venerabiles viros R., abbatem et conventum Sancti-Germani Autissiod., ex una parte, et Hugonem de Palladia-Sancta, militem, tutorem Milonis, filii defuncti Petri de Villaferreolii, militis, ex altera, super hoc quod dictus abbas et conventus petebant ab ipso Hugone triginta solidos Autissiod. annui redditus, legatos et assignatos a dicto Petro, patre dicti Milonis, ecclesie sue, super censum suum de Villaferreoli, pro anniversario suo in eadem ecclesia annuatim, ut dicebant, faciendo..... Ita fuit ordinatum quod prefatus Milo, filius predicti Petri de illis triginta solidis quos petebant prefati abbas et conventus, viginti sol. Autissiod. super dictum censum de Villaferreoli pro anniversario patris sui, prefatis abbati et conventui assignavit, etc. Actum, anno Domini Mº CCº XXº.